Ons bring die plaag | SkalkSkryf
Langs die pad »
Ons bring die plaag
Augustus 25, 2012 deur Louwie
Goeie artikel wat Desmond Painter in "BY" van Saterdag 4 Augustus geskryf het oor die Internasionale Sielkundekongres in Kaapstad.
My brief in reaksie op die artikel soos gepubliseer in "BY" op 25/8/2012
Die enigste probleem met die artikel is dat dit lyk asof Freud self nou in die beskuldigingsbank staan, dit bloot omdat Desmond hier Freud se opmerking: "Hulle weet dit nie, maar ons bring die plaag" klakkeloos herhaal, dit terwyl hy self verderaan sê dat "Sederd Freud het die self ´n industrie geword: ´n objek van kennis …. en uiteindelik ´n kommoditeit in die kapitalistiese stelsel."
Dit is bepaald "sederd" Freud, en nie as gevolg van Freud nie, dat die klem in die postmoderne sielkunde verskuif het van kennis aangaande die individu deur psigo-analise (dus sielkundige ontleding) ter bevordering van geestes gesondheid, na kennis van die individu as objek, sodat hy (veral chemies) "bestuurbaar" gemaak kan word.
Freud se illusie was dat hy die die "plaag" van selfondersoek na subjektiewe motiewe en dryfvere, en dus vertwyfeling en onsekerheid, in die individu se alledaagse lewe na Amerika gebring het. Wat hy nooit vermoed het nie was dat die Amerikaanse materialistiese, wetenskaplike sisteem, in samewerking met sy bondgenood die kapitalisme, sy model vir die multivlak verstaan en genesing van die mens, gekaap het, dit gestroop het van "mitologiese" entiteite soos die onderbewuste, die id, die Super-ego en Odipus komplekse, (Marcuse noem dit "the conquest of trancendence") en toe besmet het met die dodelike pes van die selfverheerlikte, opgeblase, materialisties ingestelde, maar siellose ego.
Die mens se subjektiewe begeertes word ge-objektiveer tot dit wat die opgeblase ego geleer word om te beskou as "onontbeerlike" materiële "behoeftes" in ´n selfvernietegende, kapitaalgedrewe verbruikers samelewing. Daardie rooi Z4 BMW, die handelsmerk klere, die goud en diamante en die iPod en iPad en die huis in Waterkloof wat ek "moet" hê om volledig mens te wees. Die mens sielkundig geprogrameer om te wil hê. Die nuwe opuim vir die gepeupel.
Of soos Herbert Marcuse dit noem, die mens met "the Happy Consciousness comes to prevail". Die groot spandeerder wie se lewe om geld en goed draai.
Waar Desmond dit egter heeltemal verkeerd het, is waar hy sê "Belangriker nog, dat bevryding meer kan en behóórt te beteken as bloot sielkundige sélfverwesenliking". Die begrip bevryding, in die konteks soos hier gebruik, en selfverwesenliking is so ver van mekaar verwyder dat dit beswaarlik in dieselfde sin genoem kan word. Bevryding verwys altyd na oorwinning oor ´n ander het geen betrekking op individuele selfverwesenliking nie, dit sluit dit inderdaad uit. Selfverwesenliking, aan die ander kant is eerstens ´n oorwinning oor die self (egotisme) en sluit outomaties oorwinning oor nie net die ander nie, maar oor die "wêreld" en die wêreldse dinge in, met ander woorde dit is ´n totale bevryding en dit beteken áltyd meer as bloot bevryding soos Desmond die woord hier gebruik.
Posted in Louwie | Tagged Revolusie, Selfverwesenliking, Sielkunde, Sigmund Freud | 2 Kommentaar
op Augustus 26, 2012 at 7:25 nm Joh
Ek het Desmond se artikel heel goed gevind. Vir die wat dit nie onner oë gekry hettie:
Ek verstaan dat hy die hedendaagse sielkunde, en miskien pertinent industriële sielkunde, soort van aanvat en op 'n manier kastigeer. Met dit alles stem ek nogal saam, en die prênkie wat hy skilder is donker en sinistêr.
Wat ek oor wonner is sy stelling dat:
"Die doelwit van die sielkunde is steeds die standaardisering en rasionalisering van kognisie, emosie en gedrag. Die dryfveer is steeds die soeke na 'n kaart vir die landskap van die self, een wat menslike subjektiwiteit volmaak sal objektiveer en sodoende voorspelbaar en beheerbaar maak."
Is hierie by uitstek die rol wat sielkunde probeer vervul, of is net een spesifieke benadering wat veral deur akademici gevolg word?
Ek stem saam met jou beswaar teen sy stelling oor bevryding. Eerstens laat dit my dink aan die Zen gesegde dat mens nie met 'n leë maag kan mediteer nie, maar dat mens die beste met 'n leë maag mediteer. Dis die verskil wat hy beslis nie verstaan nie. Tweedens, soos jou aanhaling van Marcuse ("the conquest of trancendence") aandui, trap Desmond self in presies die selle slagyster deurdat hy bevryding op basiese fisiese vlak verhef bó die transendentale (mitologiese).
op Augustus 27, 2012 at 8:50 vm Louwie
Die gedeelte "Die doelwit van die sielkunde … " wat jy aanhaal is deel van sy betoog teen die moderne sielkunde se wetenskaplike benadering waar, soos hy (en Marcuse) sê dat die mens en sy emosies beide as objekte bestudeer word om so agter die kap van menslike gedrag uit te kom, met een doel voor oë en dit is beheer.